Začiatkom februára zaútočila chrípka na celé Slovensko oveľa silnejšie ako v januári. Zatvára materské, základné i stredné školy, nemocnice vydávajú až do odvolania zákaz návštev na lôžkových oddeleniach.
Podľa informácií Úradu verejného zdravotníctva SR v piatom kalendárnom týždni nahlásili lekári 86 761 prípadov akútnych respiračných ochorení. Chorobnosť stúpla v porovnaní s predchádzajúcim týždňom o 75,6 percenta. Najviac chorých je v Bratislavskom kraji, najmenej v Banskobystrickom. Zo všetkých vekových kategórií trpia ochoreniami najviac deti do päť rokov.
"Ako chrípka a chrípke podobné ochorenia bolo v piatom kalendárnom týždni hlásených 15 388 ochorení, čo predstavuje takmer 18 percent z celkového počtu hlásených akútnych respiračných ochorení," vysvetľuje Mgr. Zuzana Drobová, hovorkyňa Úradu verejného zdravotníctva SR. "V porovnaní s predchádzajúcim týždňom sa chorobnosť zvýšila o takmer 117 percent. Vo všetkých krajoch je nad epidemickým prahom. Najvyššiu chorobnosť evidujeme v Nitrianskom kraji, najnižšiu v Košickom. Najviac chorých je vo vekovej kategórii 15- až 19-ročných ľudí."
Pre chrípku a akútne respiračné ochorenia museli na prelome januára a februára vyhlásiť chrípkové prázdniny v 258 výchovno-vzdelávacích zariadeniach – v 152 materských, v 93 základných a v 13 stredných školách.
Od začiatku chrípkovej sezóny u nás lekári nahlásili dvanásť prípadov akútneho respiračného ochorenia SARI. U piatich z nich sa laboratórnym vyšetrením potvrdila prítomnosť vírusu chrípky. Vo fáze plošnej epidémie chrípky je celá Česká republika a takmer celá západná Európa. Vo východnej Európe je chorobnosť zatiaľ o niečo nižšia. Cirkuluje vírus chrípky typu A aj B, s vyšším podielom chrípky typu B.
(lbr)
Foto: Lýdia Brabcová pre NN